अमेरिका का कैथोलिक चर्च इस वक्त एक काफी क्रूर अंतद्र्वंद्व से जूझ रहा है। अमेरिका में वेटिकन या कहूं कि पोप के पूर्व राजदूत ने मांग की है कि अब पोप फ्रांसिस को अपने पद से इस्तीफा दे देना चाहिए। यह एक ऐसी चाल है, जो 1417 से अब तक कभी नहीं खेली गई और इस बार भी इसके सफल होने की संभावना बहुत ही कम बताई जा रही है। इसका ऊपरी कारण यह बताया जा रहा है कि आर्कबिशप कालार्े मारिया वीगानो ने पोप पर सीधे-सीधे आक्षेप लगाया है कि उन्होंने यह जानते हुए भी कार्डीनल थियोडोर मैक्कैरिक को अपने अमेरिकी सलाहकार के रूप में रखा कि वह प्रशिक्षु पादरियों के यौन शोषण के लिए कुख्यात हैं। वैसे चर्च पदाधिकारियों पर ऐसे आरोप नए नहीं हैं। अमेरिका के कैथोलिक चर्च इस वक्त पूरी तरह ‘राजनीति’ और ‘संस्कृति’ में बंटे हुए हैं। कट्टरपंथी कैथोलिक रिपब्लिकन पार्टी से इवेंगिकल संप्रदाय के समान जुड़े हैं। उसके मुख्य मुद्दे हैं- गर्भपात, राष्ट्रवाद और समलैंगिकों के अधिकार का विरोध। उसे कुछ बौद्धिकों का भी समर्थन प्राप्त है, यद्यपि उनमें अधिकांश प्रोटेस्टेंट हैं। इसके उलट वामपंथी कैथोलिक सीधे-सीधे आधुनिक पूंजीवाद के विरोधी हैं। यौनिकता के संबंध में उनके विचार केवल सैद्धांतिक स्तर पर मान्य हैं, व्यावहारिक रूप में उन पर अमल नहीं किया जा सकता, बल्कि वे ही इसे अनैतिक मानते हैं। आरोपों के मामले में कोई पक्ष पीछे नहीं है।